b'\n_START_ARTICLE_\nZoran ali Kmetska vojska na Slovenskem\n_START_SECTION_\n1. dejanje\n_START_PARAGRAPH_\nKmetje so razburjeni, ker je Zoran izginil, sumijo, da je na gradu zaprt, kar \xc5\xa1e pove\xc4\x8da njihovo nezadovoljstvo s samovoljno in pohlepno oblastjo grofa in \xc5\xbeupnika. Zoran in Bogdan sta Srba, ki sta zbe\xc5\xbeala pred Turki, vendar ju imajo kmetje za svoja in ob\xc4\x8dudujejo njuno juna\xc5\xa1tvo. \xc4\x8crno\xc5\xa1a sicer natolcuje, da je Zoran grajski ovaduh in \xc4\x8darovnik, a drugi ne popustijo, \xc5\xbeivljenje bi dali za Zorana! Tedaj grajski sel razglasi pove\xc4\x8danje tlake, Li\xc4\x8dan z mo\xc5\xbemi prinese mrtvega sina, ki ga ima na vesti grof, pojavi pa se tudi Zoran, ki ga je bil Li\xc4\x8dan osvobodil, ko sta ga hlapca gnala na grad. Kmetom je krivic dovolj, v njih dozoreva upor, za voditelja izberejo oba Srba.\n_START_SECTION_\n2. dejanje\n_START_PARAGRAPH_\nKme\xc4\x8dki poslanci pridejo s prito\xc5\xbebami pred grofa, vendar jih ta obravnava tako posmehljivo in z vi\xc5\xa1ka, da se Zoran upre, med njima pride do hudega spora. Grof odlo\xc4\x8di, da bo Zoran na gradu zaprt kot talec toliko \xc4\x8dasa, dokler kmetje ne povejo, kdo je ubil grajska hlapca. Zoran, ki seveda no\xc4\x8de izdati Li\xc4\x8dana, roma v je\xc4\x8do, kjer ga obi\xc5\xa1\xc4\x8de \xc5\xbeupnik, da bi "re\xc5\xa1il njegovo du\xc5\xa1o\xe2\x80\x9d. Mladeni\xc4\x8du o\xc4\x8dita, da podpihuje ljudstvo zoper oblast in \xc5\xa1e posebej zoper cerkev, re\xc5\xa1i se lahko le, \xc4\x8de javno ob\xc5\xbealuje svoj greh. Ko ga Zoran ostro zavrne, ga \xc5\xbeupnik postavi pred izbiro: ali se ukloni njegovi volji, ali pa bo grofu izdal skrivno Zoranovo ljubezen z Adelo, kar bo zanj gotova smrt. Zoran ne popusti, Srb tudi pred najhuj\xc5\xa1imi gro\xc5\xbenjami ne bo pljunil na svoje prepri\xc4\x8danje! \xe2\x80\x93 Pripeljejo zvezanega Bogdana, kar pa Zorana \xc5\xa1e bolj utrdi; grofu, ki mu grozi s smrtjo, \xc4\x8de se ne ukloni, zabrusi, da se smrti ne boji, da za ni\xc4\x8devo \xc5\xbeivljenje ne bo prodal svoje vesti in \xc4\x8dasti. Oblastnika besno odideta, tedaj pa se v je\xc4\x8do prikrade Adela, izro\xc4\x8di Zoranu me\xc4\x8d in obema jetnikoma omogo\xc4\x8di pobeg.\n_START_SECTION_\n3. dejanje\n_START_PARAGRAPH_\nKmetje so se zbrali na no\xc4\x8dno zborovanje, Zoran jih nagovori z ognjevitimi besedam: dokler so gospoda branili pred Turki, jim je metala vsaj kosti, ko pa je tur\xc5\xa1ka nevarnost minila, je prijela za bi\xc4\x8d ... Zdaj je mera polna; no\xc4\x8dejo zoper zakon, pokorni bodo cesarju, le grad bodo zavzeli, zajeli trino\xc5\xa1kega grofa in ga pravi\xc4\x8dno sodili. Zbor pozdravita tudi odposlanca z dolenjske in hrva\xc5\xa1ke meje. Skupaj se bodo borili, da dose\xc5\xbeejo pravico in svobode! Stra\xc5\xbee pripeljejo ujetega \xc5\xbeupnika, ta rovari in sku\xc5\xa1a Zorana diskreditirati kot grajskega pla\xc4\x8danca, vendar povsem brez uspeha, za Zorana bi dali kmetje roko v ogenj. Ni\xc4\x8dvrednega spletkarja na\xc5\xbeenejo, sami pa sklenejo kme\xc4\x8dko zavezo in v en glas zagrmijo svoje geslo: "Pogumna dru\xc5\xa1\xc4\x8dina, le vkup, le vkup, / vse, vse za narod na\xc5\xa1, za dom, cesarja!"\n_START_SECTION_\n4. dejanje\n_START_PARAGRAPH_\nGospoda miruje, uporniki so zbrani okrog gradu in \xc4\x8dakajo na znamenje za napad. Zoran pride skrivaj na grad, vratar mu poro\xc4\x8da, da je vse pripravil in da bo sam odprl upornikom grajska vrata. Zorana skrbi Adelina usoda, za vse na svetu bi jo rad otel. Tedaj pride Adela, vsa je iz sebe, ko zagleda ljubega, saj ve, da ga grof smrtno sovra\xc5\xbei. Zoran jo prosi, naj z njim pobegne, toda Adela ne more zapustiti o\xc4\x8deta, ko pa \xc5\xa1e izve, da je o\xc4\x8detu namenjena smrt, pahne mladeni\xc4\x8da od sebe: ne bo nehvale\xc5\xbeno izdala svojega rodu in stanu, znala bo umreti, \xc4\x8de Zoran no\xc4\x8de re\xc5\xa1iti obeh! Pojavi se grof, plane na Zorana, a mora odnehati pred stra\xc5\xa1no novico o uporu. Adela izpove Zoranu svojo ljubezen, mu odpusti in se s poljubom poslovi od njega za ve\xc4\x8dno. Te misli pa Zoran ne more prenesti, razkrije na\xc4\x8drt upornikov in pove za podkupljenega vratarja, nad katerega grof takoj po\xc5\xa1lje stra\xc5\xbearja. Prepozno, kme\xc4\x8dka mno\xc5\xbeica je \xc5\xbee vdrla v grad, hlepi po ropanju in ubijanju: Zoran kmalu ubrani Adelo in grofa, \xc4\x8de\xc5\xa1 da sta njegova ujetnika, in ju ho\xc4\x8de skrivaj izpeljati iz gradu. A \xc5\xbee je tu vratar, ki se je po naklju\xc4\x8dju izognil smrti, on obto\xc5\xbei Zorana izdajstva, isto potrdi tudi stra\xc5\xbear in nekateri kmetje. Razo\xc4\x8darani se kmetje vr\xc5\xbeejo na Zorana, grof ga mo\xc5\xbeato brani, Adela omedli.\n_START_SECTION_\n5. dejanje\n_START_PARAGRAPH_\nGrad gori, kmetje se\xc5\xbeigajo zadol\xc5\xbena pisma, nekateri se divje trgajo za plen. Ko privedejo grofa in gospodo, sovra\xc5\xbena mno\xc5\xbeica zahteva smrt, \xc5\xa1e posebej Li\xc4\x8dan, ki ho\xc4\x8de ma\xc5\xa1\xc4\x8devati sina. Bogdan jih miri in svari: naj si ne ma\xc5\xbeejo rok s krvjo, zahtevali bodo stare pravice, sodbo naj prepustijo cesarju. Tedaj privedejo Zorana in Adelo. Ko Bogdan izve, da je sin izdajalec, ga prekolne, mno\xc5\xbeica obto\xc5\xbei mladeni\xc4\x8da na smrt. Zoran jim vr\xc5\xbee v obraz, da je greh njihov, kot krvolo\xc4\x8dne zveri so hlepeli po krvi nedol\xc5\xbenih, on pa je s svojim \xc5\xbeivljenjem prisegel, da bo Adelo re\xc5\xa1il, zdaj pa prosi za njeno \xc5\xbeivljenje. Toda kmete so neizprosni, tudi Adela kot grofovska h\xc4\x8di bo morala umreti. Grof prosi, da bi se smel posloviti od h\xc4\x8dere, jo med poslovilnim objemo zabode in pomirjen odide v smrt. Zoran obupan poklekne k mrtvi ljubljeni: Z grofovim \xc5\xbeivljenjem je hotel domovju dati \xc4\x8dast in svobodo, a bog je odlo\xc4\x8dil druga\xc4\x8de \xe2\x80\x93 izdajalec ne sme opravljati svetih del za sveto domovino, vsega je konec ... \xe2\x80\x93 ustreli se in umirajo\xc4\x8d izre\xc4\x8de: \xe2\x80\x9dTako naj se zgodi izdajalcem!\xe2\x80\x9d\n_START_SECTION_\nVir povzetka\n_START_PARAGRAPH_\nObnova citirana po: Alenka Goljev\xc5\xa1\xc4\x8dek: Vsebine dram. Taras Kermauner, Upornik \xc4\x8dlovekoljub. Ljubljana: Slovenski gledali\xc5\xa1ki muzej, 1998.'